Järelkasvu kaitseliitlastele andsid noorkotkad. Samal eesmärgil loodi Naiskodukaitse juurde Kodutütarde organisatsioon. Pärnumaa naised jõudsid selleni 1931.a., Pärnu naiskodukaitsjad 1932.a. lõpul, detsembris. Pärnu kodutütarde ringkond oli Eesti väikseim ja 1936.a. 1. aprilli seisuga kuulus sinna 213 tütarlast, kes jagunesid viide rühma. Pärnumaal oli samal ajal 42 rühma 775 liikmega. 13. juulil 1936 annetas Pärnu Naiskodukaitse oma kodutütarde ringkonnale lipu. Lipu õnnistamine ja üleandmine toimus suure pidulikkusega Vabadusväljakul. Tseremoonial osalesid Pärnu kodutütarde need ühingukaaslased, kes olid tulnud üle Eesti kokku Reius toimuvale kodutütarde laagrisse, kodutütarde peavanem Salme Pruuden ja muidugi ka Pärnu noorkotkad. Ametiisikuina viibisid lipu üleandmisel haridusministri abi Voldemar Päts, linnapea Hendrik Soo, maavalitsuse esimees Jüri Marksoo, garnisoni ülem kolonelleitnant Ants Lõhmus ja mitmed muud ametimehed. Tseremooniale Vabadusväljakul järgnes rongkäik Papli tänavale, kus villas Salme puhkas Vabariigi president Konstantin Päts. Villa ees rivistuti. Järgnesid ettekanne presidendile, lillede andmine, kõned, hümni laulmine.